Produse și servicii furnizate în 2013 (Colectarea și analizarea de informații)

ȘTIINȚĂ ȘI CERCETARE Obiectivul specific 1: Furnizarea unei baze pentru stabilirea de priorități în ceea ce privește cercetarea și acțiunile din domeniul securității și sănătății la locul de muncă, prin identificarea și monitorizarea tendințelor și prin anticiparea riscurilor noi și emergente în materie de securitate și sănătate la locul de muncă, prin intermediul unui studiu prospectiv de anvergură Două publicații electronice (e-facts) și două liste de verificare însoțitoare privind identificarea riscurilor, referitoare la securitatea și sănătatea la locul de muncă în domeniul construcțiilor ecologice și în domeniul aplicațiilor de mici dimensiuni legate de energia solară, au fost publicate și promovate la 3 iunie prin intermediul unui teaser online, cu ocazia săptămânii ecologice organizate la nivelul UE, și sunt disponibile la punctul unic de acces privind securitatea și sănătatea la locul de muncă în domeniul locurilor de muncă ecologice, creat în prima parte a anului. Versiunile în limbile germană, spaniolă, italiană și poloneză ale raportului de sinteză Foresight on new and emerging OSH risks associated with new technologies in green jobs (Studiu prospectiv privind riscurile noi și emergente legate de securitatea și sănătatea la locul de muncă asociate cu noile tehnologii din domeniul locurilor de muncă ecologice) au fost publicate la începutul lunii iunie. Versiunea în limba franceză a raportului de sinteză a fost publicată la începutul lunii octombrie. În perioada 12-13 noiembrie, a avut loc un atelier prospectiv cu participarea punctelor focale, cu scopul de a disemina scenariile și constatările studiului prospectiv, de a demonstra și a încuraja aplicarea de scenarii în cadrul procesului decizional și de a promova relevanța, pentru politică, a activității de prospectare cu privire la locurile de muncă ecologice. A fost primit un proiect de raport de analiză a stadiului actual referitor la „probleme actuale și emergente în sectorul sănătății, inclusiv în ceea ce privește serviciile de sănătate comunitare și domestice”. Obiectivul specific 2: Contribuția la o mai bună orientare a cercetării și a eforturilor de prevenire, prin intermediul examinării și al analizării studiilor cu privire la factorii de risc și la efectele asupra sănătății S-a primit un proiect de raport privind apariția cancerului asociată activității profesionale și privind factorii de risc cancerigen, transmis de Centrul tematic în urma atelierului din 2012 organizat pe această temă. La 24 iunie, s-au publicat și promovat trei publicații electronice (e-facts) privind securitatea și sănătatea la locul de muncă și nanomaterialele (Tools for the management of nanomaterials in the workplace and prevention – Instrumente de gestionare a nanomaterialelor la locul de muncă și măsuri de prevenire; Nanomaterials in the health care sector, OSH risks and prevention – Nanomaterialele în sectorul sănătății: riscuri ocupaționale și prevenire; Nanomaterials and maintenance: OSH risks and prevention – Nanomaterialele în activitățile de întreținere: riscuri ocupaționale și prevenire). Alături de acestea, s-a creat un nou punct unic de acces privind gestionarea nanomaterialelor la locul de muncă, unde s-au pus la dispoziție toate materialele informative deținute de agenție cu privire la securitatea și sănătatea la locul muncă și nanomateriale. S-a publicat raportul „Women at work” (Femeile la locul de muncă). Raportul acoperă tendințele (inclusiv cele recente) în materie de ocupare a forței de muncă și impactul acestora asupra securității și sănătății la locul de muncă pentru femei, statisticile privind securitatea și sănătatea la locul de muncă, apariția cancerului asociată activității profesionale (inclusiv legăturile dintre munca în schimburi și cancerul mamar), afecțiunile musculo-scheletale și stresul, violența și hărțuirea în profesiile de prestări de servicii și analizează studiile de cercetare existente în materie de securitate și sănătate la locul de muncă în ceea ce privește femeile implicate în munca informală, precum și aspectele legate de handicap și de reabilitare a femeilor la locul de muncă. De asemenea, raportul include exemple de integrare a principiului egalității între femei și bărbați în domeniul securității și sănătății la locul de muncă din trei state membre și este destinat să completeze un raport al agenției referitor la un studiu de caz privind inițiativele recente în materie de politică, raport care va fi publicat în 2014. Obiectivul specific 3: Sprijinirea definirii unor priorități pentru cercetarea și acțiunile în materie de securitate și sănătate la locul de muncă, prin furnizarea unei imagini de ansamblu cu privire la securitatea și sănătatea la locul de muncă în Europa, pe baza unor date istorice și actuale În luna septembrie a fost furnizat raportul final referitor la proiectul de estimare a costurilor pe care le-ar presupune la nivel macro neasigurarea securității și sănătății la locul de muncă. Scopul proiectului este de a evalua diferitele metodologii de estimare a costurilor pe care le-ar presupune la nivel macro neasigurarea și asigurarea într-o măsură insuficientă a securității și sănătății la locul de muncă, pentru a înțelege motivația pe care se sprijină diversele estimări și pentru a dobândi o cunoaștere mai aprofundată a impactului economic pe care ar putea să îl exercite asigurarea într-o măsură insuficientă a securității și sănătății la locul de muncă; de a oferi informații în sprijinul factorilor de decizie de la nivel european și național; de a constitui o bază solidă pentru dezbaterea problemelor principale pe care le implică acest subiect; și de a contribui la promovarea și stimularea activităților viitoare de cercetare în acest domeniu. Obiectivul specific 4: Stimularea dezbaterii cu privire la concluziile Observatorului European al Riscurilor și asigurarea relevanței acestora prin intermediul discuțiilor și al consolidării legăturii cu grupurile-țintă și cu beneficiarii Agenția și-a prezentat abordarea cu privire la riscurile emergente și la bolile profesionale în cadrul reuniunii COST-MODERNET din 16 octombrie organizate la Paris. La 6 noiembrie, a avut loc un atelier organizat de agenție în cooperare cu Consiliul pentru siguranța rutieră din Germania în cadrul conferinței A+A de la Düsseldorf. Obiectivul specific 5: Sprijinirea factorilor de decizie politică și a furnizorilor de informații cu privire la securitatea și sănătatea la locul de muncă în vederea acordării unei mai bune asistențe întreprinderilor prin desfășurarea unor sondaje cu scopul de a colecta informații în timp real cu privire la gestionarea aspectelor legate de securitatea și sănătatea la locul de muncă și la principalele riscuri emergente în acest domeniu Au fost finalizate, în vederea publicării, toate proiectele de raport (raportul general de sinteză, raportul general național și raportul privind constatările esențiale) în urma testului calitativ ex post privind sondajul ESENER. A fost publicat, în septembrie, raportul Analysis of the determinants of workplace occupational safety and health practice in a selection of EU Member States (Analiza factorilor determinanți care influențează practicile în materie de securitate și sănătate la locul de muncă într-un număr de state membre ale UE) (raport + sinteză în mai multe versiuni lingvistice). Lucrările de pregătire ale sondajului ESENER-2, inclusiv pretestele cognitive, s-au derulat conform programului. Activitățile pe teren sunt planificate pentru 2014, urmând ca primele rezultate să fie primite la sfârșitul anului respectiv și ca primele publicații să apară la începutul anului 2015. Obiectivul specific 6: Căutarea unui consens privind prioritățile de cercetare din domeniul securității și sănătății la locul de muncă și încurajarea institutelor naționale de cercetare din acest domeniu în vederea stabilirii unor priorități comune, a partajării rezultatelor, precum și a sprijinirii integrării cerințelor legate de securitatea și sănătatea la locul de muncă în cadrul programelor de cercetare Raportul privind prioritățile de cercetare din domeniul securității și sănătății la locul de muncă stabilite în cadrul UE pentru perioada 2013-2020, în cadrul căruia este încorporat și feedbackul primit de la punctele focale și de la participanții la seminare, a fost publicat și promovat online în luna iunie. Pentru a da o urmare acestui raport, în perioada 9-10 octombrie a fost organizat un seminar la nivel înalt în vederea dezbaterii și a validării priorităților care au fost identificate în raport și a modalităților de a favoriza coordonarea activităților de cercetare în domeniul securității și sănătății la locul de muncă. Seminarul a reunit reprezentanți ai organismelor care finanțează astfel de activități de cercetare și ai institutelor de cercetare, precum și factorii de decizie de la nivel european și național. INFORMAȚII PRIVIND MEDIUL DE LUCRU: SCHIMBUL DE CUNOȘTINȚE CU PRIVIRE LA BUNELE PRACTICI LA LOCUL DE MUNCĂ Obiectivul specific 1: Dezvoltarea unor produse de informare utile, practice și de o bună calitate în vederea sprijinirii campaniilor pentru locuri de muncă sănătoase Campania pentru locuri de muncă sănătoase 2012-2013: Working together for risk prevention („Cooperarea în vederea prevenirii riscurilor”): Evenimentul de închidere a campaniei s-a derulat în datele de 11 și 12 noiembrie, odată cu summitul referitor la cooperarea în vederea prevenirii riscurilor. În cadrul evenimentului de închidere, au fost organizate trei ateliere în paralel, pe următoarele teme: Premiile pentru bune practici, Programul de analiză comparativă a partenerilor la campanie și Aspecte referitoare la activitatea de campanie din perioada 2012-2013. Campania pentru locuri de muncă sănătoase 2014-2015: Healthy Workplaces Manage Stress (Locuri de muncă sănătoase – Gestionarea stresului): A fost livrat de către contractant un prim raport intermediar intitulat Stress and psychosocial risk management – portable application for micro and small enterprises (Gestionarea stresului și a riscurilor psihosociale – aplicație portabilă pentru microîntreprinderi și întreprinderile mici). Raportul cuprindea, conform specificațiilor, descrieri succinte ale principalelor secțiuni ale aplicației, precum și un „memorandum de înțelegere” care prezenta aspectele tehnice. O versiune finală a raportului intitulat Costs of stress and psychosocial risks at work (Costurile pe care le implică stresul și riscurile psihosociale la locul de muncă) este în curs de revizuire internă și de editare. A fost furnizată versiunea finală a raportului elaborat în comun de agenție și Eurofound cu privire la riscurile psihosociale. Obiectivul specific 2: Consolidarea măsurilor de prevenire prin furnizarea unor informații utile și practice privind bunele practici în legătură cu sectoarele și temele prioritare Proiectul intitulat Safer and healthier work at any age – occupational safety and health (OSH) in the context of an ageing workforce (O muncă în mai bune condiții de siguranță și de sănătate la orice vârstă – securitatea și sănătatea la locul de muncă în contextul îmbătrânirii forței de muncă) vizează să evalueze condițiile prealabile care sunt necesare pentru ca sistemele de securitate și sănătate la locul de muncă să ia în considerare problema îmbătrânirii forței de muncă și să asigure măsuri mai bune de prevenire pentru toți lucrătorii pe parcursul întregii vieți profesionale. Contractul a fost semnat în iunie, iar reuniunea de lansare a avut loc la 10 iunie la Bruxelles. În urma reuniunii, contractantul a elaborat raportul privind demararea proiectului și a revizuit graficul de implementare a întregului proiect. Primul raport privind progresele a fost primit la sfârșitul lunii iulie, iar, la începutul lunii octombrie, contractantul a transmis inventarele de țară intermediare și o listă lungă a exemplelor de bune practici. La 2 decembrie, a fost organizată, la Parlamentul European, o reuniune de jumătate de zi cu privire la progresele înregistrate A fost publicată o publicație electronică (e-fact) referitoare la substanțele periculoase și la o comunicare reușită cu privire la acestea la locul de muncă, cu scopul de a veni în completarea materialelor publicate în 2012 (materialele didactice cu personajul Napo, documentul conținând „întrebările frecvente”, prezentarea PowerPoint, secțiunile referitoare la REACH și la CLP de pe site-ul web și linkurile referitoare la securitatea și sănătatea la locul de muncă). Această publicație oferă indicații privind modalitățile de asigurare a unei comunicări reușite la locul de muncă cu privire la substanțele periculoase, de exemplu utilizarea de fișe de date referitoare la securitate, și furnizează o listă de surse pentru informații suplimentare. Rezultatele sondajului realizat în 2012 în rândul punctelor focale cu privire la inițiativele la nivel național privind cooperarea dintre autoritățile naționale cu competențe în materie de REACH și cele cu competențe în materie de securitate și sănătate la locul de muncă au fost puse la dispoziția grupului SLIC Chemex în vederea elaborării orientărilor în scopul realizării inspecțiilor de muncă pe care doresc să le furnizeze cu referire la legăturile dintre REACH și securitatea și sănătatea la locul de muncă. Obiectivul specific 3: Sprijinirea măsurilor de prevenire prin asigurarea continuității pertinenței produselor de informare existente Secțiunea de pe site-ul web care conține legislația în materie a continuat să fie actualizată în baza contractului cu Centrul tematic. Cele mai recente informații se referă la Directiva 2013/35/UE privind câmpurile electromagnetice. Obiectivul specific 4: Îmbunătățirea implementării și a calității evaluării riscurilor în cadrul microîntreprinderilor și al întreprinderilor mici (1-49 de angajați) prin sporirea sensibilizării cu privire la necesitatea de a realiza o evaluare a riscurilor și la modalitatea de a face acest lucru Agenția a continuat să dezvolte proiectul referitor la instrumentul interactiv online de evaluare a riscurilor (Online interactive Risk Assessment – OiRA) atât la nivelul UE, cât și la nivelul statelor membre. Dezvoltarea primară a software-ului a fost aproape finalizată în 2013 și numai un număr limitat de noi funcționalități a fost dezvoltat pentru a satisface mai bine nevoile identificate de partenerii din cadrul acestui proiect. Agenția s-a implicat în mod activ în promovarea și dezvoltarea comunității din jurul acestui proiect, instrumentele fiind, în mare măsură, adoptate la nivel național și, prin intermediul comitetelor sectoriale de dialog social, la nivelul Uniunii. Crearea de rețele și coordonare Continuarea dezvoltării rețelei de puncte focale, a guvernanței agenției și a contactelor cu alte organizații europene și internaționale. Consolidarea capacității instituționale în țările candidate și în țările potențial candidate (fonduri special alocate). Coordonarea programării și a evaluării. COMUNICARE, CAMPANII ȘI PROMOVARE Obiectivul specific 1: Sensibilizarea principalelor grupuri-țintă cu privire la importanța colaborării în vederea prevenirii riscurilor prin intermediul organizării unei campanii paneuropene descentralizate În 2013, agenția s-a aflat în al doilea an de derulare a campaniei sale pentru locuri de muncă sănătoase 2012-2013 referitoare la colaborarea în vederea prevenirii riscurilor. Au fost organizate evenimente emblematice în cadrul campaniei, în cooperare cu guvernele celor două state care au deținut președinția UE în 2013. Printre aceste evenimente se numără Ceremonia de decernare a premiilor pentru bunele practici la nivel european și summitul pe tema locurilor de muncă sănătoase. S-au desfășurat acțiuni destinate presei și mass-mediei și activități de relații cu publicul în legătură cu campania, atât la nivelul UE, cât și la nivel național. De asemenea, agenția a continuat să ofere asistență rețelei sale de puncte focale naționale prin intermediul implementării programului european de asistență pentru derularea de campanii (European Campaign Assistance Programme – ECAP), inclusiv prin organizarea de seminare, conferințe, acțiuni destinate mass-mediei și publicarea de materiale promoționale referitoare la campanie în 24 de limbi. Programul de parteneriat pentru campanie, care cuprinde componente privind implicarea activă a partenerilor, organizarea de reuniuni și punerea la dispoziție de materiale promoționale referitoare la campanie, a adus o dimensiune suplimentară importantă acestei campanii. Totodată, lansarea unui set de instrumente online pentru derularea de campanii în domeniul securității și sănătății a locul de muncă a furnizat o gamă de sugestii și de sfaturi practice pentru eventualele persoane interesate să organizeze campanii de sensibilizare în acest domeniu. Printre lucrările pregătitoare în vederea campaniei pentru locuri de muncă sănătoase 2014-2015, s-au numărat elaborarea unui plan al campaniei, crearea brandului campaniei și conceperea principalelor materiale promoționale (inclusiv un film cu personajul Napo). Au fost demarate, de asemenea, activitățile în vederea realizării unei evaluări externe independente a campaniei pentru locuri de muncă sănătoase 2012-2013. Obiectivul specific 2: Menținerea, la nivel european, a poziției agenției (precum și a site-ului web al acesteia) de prim punct de referință pentru informațiile în materie de securitate și sănătate la locul de muncă prin utilizarea unor instrumente și canale de comunicare adecvate, astfel încât informațiile să ajungă la grupurile-țintă vizate Au fost derulate activități de cercetare și dezvoltare în vederea sprijinirii punerii în aplicare a noii strategii web a agenției și în vederea reconceperii prezenței online a acesteia în 2014. Totodată, agenția a elaborat și a publicat conținut online și a continuat să își dezvolte promovarea și prezența online în rețelele sociale. În acest an, au fost organizate activități de sensibilizare și au fost create parteneriate pentru comunicare, cum ar fi consolidarea relațiilor cu Rețeaua întreprinderilor europene. Programul de publicare pentru anul 2013 s-a concretizat prin publicarea unei game de publicații în mai multe limbi ale Uniunii Europene. S-a continuat dezvoltarea site-ului și a aplicației aferente instrumentului interactiv online de evaluare a riscurilor (OiRA), precum și a celor aferente campaniei pentru locuri de muncă sănătoase. Obiectivul specific 3: Promovarea eficace a informațiilor oferite de agenție în rândul grupurilor-țintă vizate, prin intermediul mass-mediei, al activităților de relații cu publicul și al organizării de evenimente și de expoziții Au fost implementate o serie de acțiuni destinate presei și de activități de relații cu publicul, dintre care se pot enumera: comunicate, articole și conferințe de presă destinate să promoveze, printre altele, rezultatele celui de al treilea sondaj de opinie pe tema securității și sănătății la locul de muncă; proiectul de studiu prospectiv și locurile de muncă ecologice; regulamentul CLP; analizele secundare în cadrul ESENER și proiectul de informare referitor la costurile la nivel macroeconomic pe care le implică securitatea și sănătatea la locul de muncă; publicațiile privind substanțele cancerigene. Strategia de difuzare a instrumentarului online Napo pentru cadrele didactice a fost pusă în aplicare cu succes. Agenția a continuat elaborarea strategiei de promovare și de recrutare de autori pentru OSHwiki și strategia de promovare și de recrutare de dezvoltatori pentru Instrumentul interactiv online de evaluare a riscurilor. Ținerea de prezentări și participarea activă în cadrul unui număr de conferințe și expoziții europene și internaționale, prin punerea la dispoziție a unor lectori din partea agenției și/sau a unui stand al acesteia și/sau de materiale publicate de agenție. S-a procedat la distribuirea pe teritoriul Europei și în afara acesteia a Raportului general anual 2012 și a altor publicații (rapoarte, fișe informative, DVD-uri cu Napo etc.), precum și a unor materiale promoționale, în scopul furnizării de informații pentru grupurile-țintă vizate. Au fost derulate activități în cooperare cu Președinția Consiliului Uniunii Europene deținută succesiv de Irlanda și Lituania, cu scopul de a promova tematica securității și sănătății la locul de muncă pe ordinea de zi a Președinției Consiliului.